போலோ, ஃபிகோ, பிரியோ போன்ற ஹேட்ச்பேக் கார்கள், நெடுஞ்சாலையில் பறப்பதற்கு ஓகே. ஆனால், சிட்டிக்குள் கரடு முரடான சாலைகளில் பயணிக்கும்போதும்; ஸ்பீடு பிரேக்கர்களில் ஏறி இறங்கும்போதும், காருக்கும் நமக்கும் கண்கள் வேர்த்துவிடும். அதிலும் சீட்டுகளில் இன்ச்கூட கேப் விடாமல், ஆட்களை நிரப்பிக்கொண்டு செல்லும்போது, சொல்லவே வேண்டாம். இந்த நேரத்தில் சஸ்பென்ஷன் நன்றாக இருந்தாலும், சின்ன கார்களில் கிரவுண்ட் கிளியரன்ஸ் படுத்துவிடும். அப்புறம் என்ன... கீழே ‘கடாமுடா’ சத்தம்தான். ‘இதென்னடா பெரிய பிரச்னை’ என்பவர்களுக்காக இருக்கிறது சஸ்பென்ஷன் காயில் ஸ்ப்ரிங் குஷன் பஃபர். பெயரளவுக்கு நீளமான விஷயம் இல்லை இது. சாதாரண தெர்மோ பிளாஸ்டிக் மெட்டீரியலால் தயாரிக்கப்பட்டிருக்கும் இது, பார்ப்பதற்கு சின்ன பேண்ட் போன்று இருக்கும். இளசுகள், தங்கள் கைகளில் ‘ஸ்டைல் பேண்ட்’ மாட்டுவதுபோல, இதை சஸ்பென்ஷன் ஸ்ப்ரிங்குகளுக்கு இடையில் மாட்டி விட்டால் போதும். இதிலுள்ள ‘யுரித்தேன்’ என்னும் மெட்டீரியல் ஹை கம்ப்ரஷனைக் கொண்டிருப்பதால், மேடு பள்ளங்களில் ஏறி இறங்கும்போது சஸ்பென்ஷன் ஸ்ப்ரிங்குகளை ஒன்றோடு ஒன்று மோதவிடாமல் காக்கிறது. அதாவது, ஒரு குஷன் சேரில் குதித்து விளையாடுவதுபோன்ற எஃபெக்ட் கிடைக்கும் என்கிறது இதைத் தயாரித்திருக்கும் ரோஜர் எனும் குஜராத் நிறுவனம். முக்கியமான விஷயம், சஸ்பென்ஷன் பாகங்களில் எந்த சேதாரமும் இல்லாமல் காரின் கிரவுண்ட் கிளியரன்ஸையும் உயர்த்துகிறதாம். இதனால், ஸ்பீடு பிரேக்கர்கள், மேடு பள்ளங்களைக் கண்டு பயப்படத் தேவையில்லை. இது எஸ்யுவி-களுக்கும் கிடைக்கிறது. விலை `2,300-ல் இருந்து ஆரம்பம்.